’n Dosyn redes hoekom eiers goed is vir jouEiers is ŉ stapelvoedsel in amper elke huis. Dit is bekostigbaar, vullend en kan op ŉ magdom verskillende maniere gebruik word. Gelukkig is eiers boonop ook goed vir jou en ŉ goeie bestanddeel om in ŉ gebalanseerde dieet in te sluit. As jy soek na inspirasie om eier in jou dieet in te sluit, probeer gerus hierdie resepte vir vegetariese quiche, deftige ontbytbroodjie of haastige ontbytbakkies. Die onderstaande voordele is blyk uit navorsing wat die afgelope tien jaar gedoen is oor eiers: Eiers is ryk aan vitamien A en selenium, wat belangrike nutriënte is vir die optimale funksionering van jou immuunstelsel. Die immuunstelsel help om virusse, bakterieë en ander siektes te beveg. Eiergeel is goed vir jou oë omdat dié deel luteïen en seaxantin bevat. Hierdie nutriënte verlaag die risiko op katarakte en makulêre degenerasie (verkalking van die retina), wat die grootste oorsaak vir blindheid onder ouer mense is. Hoewel eiers cholesterol bevat, sal jou cholesterolvlak nie noodwendig verhoog as jy eiers eet nie. In vergelyking met mense wat glad nie eiers eet nie, het mense wat daagliks eiers eet ŉ laer risiko vir hartsiektes en beroerte, én ŉ laer risiko om van hierdie soort toestande te sterf. Eiers is ŉ goeie bron van proteïen; een groot eier bevat sowat 7 g proteïen. Wanneer die inname van proteïen met weerstand-oefeninge gepaard gaan, word spiere beter gebou en herstel. Daar is ook bevind dat spiere beter gebou word wanneer heel eiers direk ná weerstandsoefeninge gedoen word, eerder as slegs die eierwit. Terwyl die eierwit proteïen, selenium en vitamien B bevat, is daar baie goeie voedingswaarde in die eiergeel. Die eiergeel bevat gesonde vette en die helfte van die proteïen van die hele eier. As jy dit vermy om die eiergeel te eet, verbeur jy ook die voordeel van vitamien D en yster. Al meer mense volg ŉ vegetariese dieet en eiers is ŉ goeie manier om steeds die nodige nutriënte in te neem. Een groot eier bevat sowat 44% van die aanbevole daaglikse vitamien B12-inname. ŉ Omelet vir middagete kan jou help om meer versadig te voel en sal jou selfs help om minder tydens die volgende maaltyd te eet, het ŉ studie in 2011 bevind. Die noodsaaklike nutriënt vir swanger vroue is cholien, wat ŉ groot rol speel in die ontwikkeling van die baba se brein en senuweestelsel. Eier bevat cholien, wat eiers ŉ goeie dieetkeuse maak tydens swangerskap. ŉ Amerikaanse studie het getoon dat ŉ kind se ontwikkeling merkwaardig verbeter as die kind vroeg (van ses tot nege maande) eier inneem. Roereiers, ŉ quiche, frittatas of gekook – eiers kan enige tyd van die dag en in enige vorm geniet word. In vergelyking met ander proteïen soos vleis, hoender en vis, is eiers ŉ relatief goedkoop manier om proteïen in te neem. Die departement van gesondheid moedig Suid-Afrikaners aan om eiers met oorleg deel te maak van hul daaglikse dieet.